અક્ષરનાદ કે અન્ય કોઈ પણ ઈ-પુસ્તક બનાવીને તદ્દન મફત વહેંચતી વેબસાઈટ કે બ્લોગ આ માટે ઉપયોગી થઈ શકે છે. આ રીતે વાંચકો નવી પ્રસ્તુતિઓના સતત સંપર્કમાં રહી શકે છે અને સાથે સાથે કોપીરાઈટ પ્રશ્નોનો સરળ ઉકેલ પણ મળી શકે છે. આપણા પ્રકાશકો હજી પણ આ ઈ-પુસ્તકોના પ્રકાશનમાં ગભરામણ અને અસુરક્ષા અનુભવતા હોય, તેમના આર્થિક હિતો જોખમાતા હોય એવું લાગ્યા કરે છે, કારણકે અનેક પુસ્તકોની પરવાનગી આપવાને બદલે ‘અમે ઈ-પુસ્તક બહાર પાડવાના છીએ માટે તમારે એ કરવાની જરૂર નથી.’ એમ કહ્યા પછી તેની ઈ-પુસ્તિકા પ્રકાશકો દ્વારા આજસુધી કદી બહાર પડી નથી. જે મિત્રો ઈ-પુસ્તકોનું ઓનલાઈન પ્રકાશન અને વેચાણ કરી રહ્યા છે તેમણે ગુજરાતી ઈ-વાંચનનો એક નવો આયામ ખોલી આપ્યો છે, અને નવા પ્રકાશિત થઈ રહેલા પુસ્તકો માટે એ ભવિષ્યમાં એક આગવી વ્યવસ્થા બની રહેવાની છે.